钦定古今图书集成/明伦汇编/官常典/第760卷 > 朱大典
## 钦定古今图书集成/明伦汇编/官常典/第760卷 > 朱大典

按《明外史》本传：“大典字延之，金华人。家世贫贱。大典
始读书，为人豪迈。举万历四十四年进士。除章丘知
县。天启二年，擢兵科给事中。中官王体干、魏忠贤等
十二人及乳妪客氏假保护功，所荫锦衣，许世袭。大
典抗疏力谏。五年，由左给事中出为福建副使，进右
参政，以忧归。崇祯三年，起故官，莅山东，寻调天津。五”
年四月，李九成、孔有德围莱州，山东巡抚徐从治中
炮死，擢大典右佥都御史代之，诏驻青州调度兵食。
至七月，登莱巡抚谢琏复陷于贼，总督刘守烈被逮，
乃罢总督及登莱巡抚，不设专任。大典督主客兵数
万及关外劲旅四千八百馀人合剿之。以总兵金国
奇将，率副将靳国臣、刘邦域，参将祖大弼、祖宽、张韬，
游击柏永福及故总兵吴襄、襄子三桂等，以中官高
起潜监护军饷，抵德州。贼复犯平度。副将牟文绶、何
维忠等救之，杀贼魁陈有时，惟忠亦被杀。八月，巡按
监军御史谢三宾至昌邑，请斩逃帅王洪、刘国柱，诏
逮治之。兵部尚书熊明遇亦坐主抚误国，罢去。三宾
复抗疏请绝口勿言“抚事。”国奇等至昌邑，分三路：国
奇等关外兵为前锋，邓𤣱步兵继之，从中路灰埠进
昌平；总兵陈洪范、副将刘泽清、方登化从南路平度
进，参将王之富、王文纬等，从北路海庙进；檄游击徐
元亨等率莱阳师来会，以牟文绶守新河。诸军皆携
三日粮，尽抵新河东岸，乱流以济。祖宽至沙河，有德
迎战，宽先进，靳国臣继之，贼大败。诸军乘胜追至城
下。贼夜半东遁，围始解。守者疑贼诱，炮拒之。起潜遣
中使入谕，阖城相庆。明日，南路兵始至。先是有时被
杀，九成等令招远黄县及海滨居民，备土囊二十万，
克日积城下，履之登城，先期一日而败。国奇等遂击
贼黄县，斩首万三千，俘八百，逃散及坠海死者数万。
贼窜归登州，国臣等筑长围守之。城三面距山，一面
距海，墙三十里而遥，东西俱抵海。分番戍。贼不能出。
发大炮，官军多死伤。李九成出战相当。十一月，九成
搏战，降者泄其谋，官军合击之，馘于阵。贼渠魁五：九
成有德、耿仲明有时、毛承禄也。及是杀其二。帝嘉解
围功，进《大典》右副都御史，将吏陞赏有差。是月国奇
卒，以襄代。攻围既久，乃射书城中，令马骢出议事。骢
故参将，陷于贼，尝参贼密谋，欲骢知而生心，且使贼
自疑也。骢果遣使报密，与被掠副将龚正祥、陷贼旧
将岳永陞等十六人歃血为内应。六年正月朔，事泄，
贼执斩之。贼粮绝，食人熬人油为烛，恃水城可走，不
降。及王之富、祖宽夺其水门外护墙，贼大惧。二月中
旬，有德先遁，载子女财帛出海。仲明以水城委副将
王秉忠，己亦以单舸遁。官军遂入大城，攻水城未下。
游击刘良佐献《轰城策》，匿人永福寺中，穴城置火药，
发之，城崩，官军入，贼退保蓬莱阁。大典招降，始释甲。
俘千馀人，获秉忠及伪将七十五人，自缢及投海死
者不可胜计，贼尽平。有德等走旅顺，岛帅黄龙邀击，
生擒其党毛承禄、陈光福、苏有功，斩李应元，惟有德、
仲明逸去。乃献承禄等于朝，磔之先一日，有功脱械
走。帝震怒，斩监守官、刑部郎，多获罪。未几，被执，伏诛。
叙功，进“大典”兵部右侍郎，世荫锦衣百户，巡抚如故。
八年二月，流贼陷凤阳，毁皇陵，总督杨一鹏被逮。诏
大典总督漕运兼巡抚庐、凤、淮、扬四郡，移镇凤阳。时
江北州县多陷。明年正月，李自成等围滁州，连营百
馀里。总兵祖宽大破之。大典会总理卢象昇追袭，复
破之。贼乃引而北，再窥凤阳。大典急还兵遏贼，参将
鲍钊力战，贼始退。十一年，贼复入江北，大典提兵逼
之。贼谋窜茶山，大典与安庆巡抚史可法遏之，贼乃
西遁。大典先坐失州县，贬秩视事。是年四月以平贼
逾期，总督洪承畴以下俱论罪，大典再贬三秩。贼趋
颍川，复为大典所却。寻叙援剿及转漕功，尽复其秩。
十三年，河南贼大入湖广，大典遣将救援，屡有功，进
左侍郎。明年六月以寇患益棘，命大典总督江北及
河南、湖广军务，仍镇凤阳，专办流贼，而以可法代督
漕运。贼帅袁时中众数万，横颍、亳间，大典率总兵刘良佐等击破之，叙赉有差。大典在事七载，有保障功，
然不能持廉，屡为给事中方士亮、章正宸、沈迅，御史
郑崑贞、忻城伯赵之龙等所劾，诏削籍候勘。事未竟
而东阳、许都事发。许都者，诸生豪侠负气，愤县令苛
敛，作乱，围金华。大典子万化募健儿御之。后贼平，所
募者不散。大典闻，急驰归。知县徐调元阅《都兵籍》，有
“万化”名，言“大典纵子交贼。”巡按御史左光先闻于朝，
得旨逮治，籍其家充饷，且令督赋。给事中韩如愈趣
之。已而京师陷，福王立，刘宗周辈劝其召募勤王，给
事中熊汝霖请以充为事官，用之北方。吏部尚书徐
石麒等覆如其奏，请令巡抚河南。有诏诘问。石麒言：
“河南残疆，令自练劲旅，所费不赀，非优之也。”竟不许。
已而诚意伯刘孔昭、兵部侍郎徐人龙等白其纵子
交贼之诬，而大典亦自结于马士英、阮大铖，乃召为
兵部左侍郎。逾月，进尚书，总督上江军务。左良玉兴
兵，命监黄得功军御之。福王奔太平，大典与大铖入
见舟中，誓力战。得功死，王亦被擒，两人遂走杭州。会
潞王亦降，大典乃还乡郡，据城固守。唐王闻，就加东
阁大学士，督师浙东。逾年城破，阖门死之。其时浙东、
西郡县前后失而死事者，杭州则有同知王道焜，绍
兴则有兵部主事高岱、叶汝恒，衢州则有巡按王景
亮、知府伍经正、推官邓岩忠、镇将张鹏翼、江山知县
方召；台州则有礼部侍郎陈函辉。若夫布衣徇义，会
稽潘集、周卜年、山阴朱玮；诸生徇义，诸暨傅日炯、鄞
县赵景麟、浦江张君正、瑞安邹钦尧、永嘉邹之琦，其
尤著者云。